Lars Boje Mathiesen (BP), 2025-10-22:
Befolkningen fortjener sandheden og ikke slettede spor.
Når man er statsminister i Danmark, er man ikke blot leder af en regering, man er tillidsmand for et helt folk.
Man bærer ansvaret for, at danskerne kan stole på, at magten bruges med respekt for loven, og at man selv overholder de love, som man kræver at befolkningen skal efterleve.
Men i minksagen skete det modsatte.
Vi har set en regering, der trådte på grundloven, trådte på retsstaten og trådte på tusindvis af danske familier og pålagde danskerne en unødvendig regning på mere end 30 mia. kr.
Minkkommissionen konkluderede, at beslutningen om at aflive samtlige mink i Danmark var klart ulovlig, at udmeldingerne fra Statsministeriet var groft vildledende, og at Statsministeriet selv spillede en overordnet og styrende rolle i hele forløbet.
Da kommissionen så forsøgte at få indsigt i hele forløbet, viste det sig, at statsministerens departementschefs mobiltelefoner stod til automatisk sletning af sms'er efter 30 dage.
Tænk lige over det!
Midt under den største politiske juridiske krise i nyere tid blev telefonerne sat på autoslet.
Er det sådan, man bevarer folkets tillid?
Er det sådan, man viser åbenhed og ansvarlighed?
Er det sådan, man leder landet?
Nej, det er sådan, man skjuler sandheden.
Det handler ikke kun om mink, det handler om magt og moral.
Det handler om, hvorvidt vi accepterer, at en statsminister og hendes topembedsmænd kan slette beviser, forsinke en kommission og så slippe for konsekvenserne.
Hvis en virksomheds ledelse havde slettet mails under en politisag, ville vi kalde det obstruktion, men når det sker i Statsministeriet, bliver det kaldt en uheldig teknisk indstilling.
Alle, der så statsministeren på live-tv med Kåre Quist, kunne jo se med egne øjne, hvad der foregik.
Det underminerer tilliden til regeringen, det underminerer tilliden til embedsværket, og det underminerer tilliden til vores demokrati.
Derfor har Borgerens Parti fremsat et mistillidsvotum til statsministeren.
Det gør vi, fordi Danmark ikke er tjent med en statsminister, der forsøger at skjule egne forbrydelser.
Vi kan ikke have en statsminister i spidsen for regeringen, der først handler ulovligt, bagefter får beviserne til at forsvinde, og så gør sig umage, for at de ikke kan findes igen.
Vi kan ikke have en statsminister, der sletter spor, når folket kræver svar.
Der er tider i historien, hvor et Folketing må vise, at det stadig har rygrad, og at loven gælder for alle, også for dem, der sidder øverst.
Den her sag handler ikke om rød eller blå blok.
Den handler om ret eller uret.
Det var et lavpunkt for vores land, da Venstre og Moderaterne løj over for vælgerne og valgte ministerbilerne frem for folkets ret til retfærdighed.
Det er også et lavpunkt nu, når partier som SF, Venstre, Moderaterne og Radikale Venstre igen holder hånden over statsministeren og beskytter magten i stedet for befolkningen.
Vi kan ikke bygge et frit samfund på løgne, sletning og magtmisbrug, og derfor siger vi fra.
Borgernes Parti fremsætter mistillid til statsministeren, ikke af had, ikke af politisk drilleri, men af respekt for borgerne, folkestyret og sandheden.
Det er ikke for at rive Danmark ned og skabe mistillid, men for at rejse Danmark igen og genskabe tilliden.
For når magten glemmer, at den tilhører folket, skal folket minde den om det.